Madrasah Tarbiyah Islamiyah Canduang

Madrasah Tarbiyah Islamiyah Canduang, disingkek MTI Canduang, adolah pondok pesantren nan talatak di Canduang Koto Laweh, Agam. Limbago pandidikan Islam iko ditagakan dek Syekh Sulaiman ar-Rasuli, ulama gadang Kaum Tuo Minangkabau, mursyid Naqsyabandiyah, dan pandiri Persatuan Tarbiyah Islamiyah. MTI Canduang marupoan bagian dari jaringan pesantren nan baafiliasi kapado Persatuan Tarbiyah Islamiyah.

 Sijarah 
Pado 1907, Syekh Sulaiman ar-Rasuli gala Inyiak Canduang pulang ka kampuang halamannyo di Candung sasudah baraja di Makkah. Satahun kamudian, Inyiak Canduang maadoan pangajian di Surau Baru dengan mambantuk halakah sabagaimano nan umum balaku di Minangkabau wakatu itu. Pado masa itu, para ulamo Kaum Mudo di Minangkabau malakuan pambaruan sistem pandidikan dari halakah manjadi madrasah dengan kursi, meja, jo papan tulis, sahinggo alim ulama Kaum Tuo mulai ikuik mampabarui sistem pangajaran mereka, taakh Arabiyah School di Ladang Lawas pado 1918 jo Islamiyah School di Aur Tajungkang, Bukittinggi pado 1924 nan ditagakan dek Syekh Abbas Qadhi.

Pado 5 Mei 1928, Inyiak Canduang maubah Surau Baru manjadi Madrasah Tarbiyah Islamiyah (MTI) Canduang. Pandirian MTI Canduang turuik mainspirasi hadirnyo MTI lain di Sumatera Barat sahinggo jaringan MTI tersebut dihimpun dalam ciek organisasi banamo Persatuan Madrasah Tarbiyah Islamiyah (PMTI) nan kudian baganti namo manjadi Persatuan Tarbiyah Islamiyah.

Pado 1957, MTI Canduang jo babarapo MTI lain malakuan parubahan kurikulum dari murni mato palajaran agamo manjadi ditambah jo mato palajaran umum dengan bobot antaro palajaran agamo jo palajaran umum sagadang 70:30. Parubahan kurikulum tersebut tetap mampertahankan kurikulum lamo nan fokus pado pangajaran kitab kuniang. Pado 1961, pimpinan MTI Canduang managakan Yayasan Syekh Sulaiman Arrasuli sabagai yayasan untuak mangalola pondok pesantren tersebut.

 Pangasuah 
MTI Canduang mangalami babarapo kali pargantian kapemimpinan sajak pandiriannya. Barikuik iko adolah daftar pimpinan MTI Canduang sajak 1928.
 Syekh Sulaiman ar-Rasuli (1928-1965)
 Buya H. Baharuddin ar-Rasuli (1965-1971)
 Buya H. Syahruddin ar-Rasuli (1971-2005)
 Buya H. Muhammad Nur ar-Rasuli (2004-2006)
 Buya H. Badra Syahruddin ar-Rasuli (2005-2007)
 Buya H. Amhar Zen ar-Rasuli (2007-kini)

 Pandidikan 
 Program studi 
Program studi nan wajib diikuti sadoalah santri adolah program Tarbiyah nan marupoan program studi asli MTI Canduang sajak pandiriannyo. Program studi iko balansuang salamo tujuah tahun. Bersamaan jo program Tarbiyah, santri juo mandapek program Tsanawiyah pado kelas II-IV Tarbiyah dan Aliyah pado kelas V-VII Tarbiyah dari Kementerian Agama Republik Indonesia. Dengan baitu, lulusan MTI Canduang mamparoleh tigo ijazah sekaligus, yakni ijazah Tarbiyah, ijazah Tsanawiyah, jo ijazah Aliyah. Salain itu, ado program lain takah kelas khusus bagi lulusan SMP/MTs, jurusan IPA, IPS, jo MAK pado tingkek Aliyah, pandalaman kitab kuniang, tahfiz Quran, jo kontrak prestasi dari Kementerian Agama.

MTI Canduang mamiliki Ma'had Aly Syekh Sulaiman Arrasuli nan marupoan limbago pendidikan tinggi nan fokus pado pandalaman kitab-kitab kuning, tautamo mangenai bahaso Arab.

 Kurikulum 
Kurikulum nan diterapkan di MTI Canduang kini marupoan parpaduan antaro kurikulum MTI jo kurikulum dari Kementerian Agama bagi MTs dan MA. Kurikulum MTI marupoan kurikulum nan barasa dari kitab-kitab kuniang dengan cakupan mato palajaran yakni tafsir Alquran, hadis, tauhid, tasawuf, nahu, saraf, usul fikih, fikih, balagah, mantik, jo tarikh.

 Alumni 
 Alaidin Koto, pakar hukum Islam
 Fachrori Umar, Gubernur Jambi 2019-2021
 Idrus Hakimy Dt. Rajo Panghulu, ahli adat Minangkabau
 Joesoef Sou’yb, wartawan jo sijarawan
 Makmur Syarif, Rektor Institut Agama Islam Negeri Imam Bonjol 2011-2015
 Sirajuddin Abbas, ulama jo politikus PI PERTI
 Syamsul Bahri Khatib, Ketua Umum Majelis Ulama Indonesia Sumatera Barat 2010-2015
 Zaidin Burhany, tokoh pambentukan Provinsi Bengkulu
 Zamzami Yunus, pandiri Pondok Pesantren Ashhabul Yamin

 Rujuakan 

 Pautan lua 
  Situs web resmi
  MTI Canduang di Facebook
  MTI Canduang di Instagram
  MTI Canduang di YouTube

Tarbiyah Islamiyah Canduang
Canduang